紀鶴
作者：李處權
朝代：宋

paragraphs: 青松百尺餘，宛彼山之陲。
白鶴巢其高，皂鶴巢其卑。
紅鶴不敢來，下巢楓樹枝。
陽春一動蕩，百鳥俱蕃孽。
綢繆各盡力，草草成藩籬。
卵翼與哺育，不媿烏鳥慈。
清晨求食去，鼓翼遠奮飛。
斯須復來還，亦有蛇鱣隨。
引頸鳴相呼，所憂非渇饑。
不日毛羽成，頡頏下陂池。
浴之以清泠，弄影相娱嬉。
既久遂不來，遠舉將何之。
高山與深林，浩蕩信所歸。
明年又當至，復作今所爲。
我爲唐虞世，鳥巢何所窺。
亂來纒兵火，殺氣滿四維。
人群失安居，恨無羽翰施。
偶此共偷生，偪仄何可辭。
憂患亦所同，去就可弗思。
網羅非爾事，彈射不爾私。
近辭燕雀喧，遠與鴻鵠期。
相望在寥廓，大翮如雲垂。
時來松樹間，聽我哦此詩。